Só kan regering Covid-19-lyers naspoor | Maroela Media
Die rampregulasies maak dit moontlik vir die regering om selfoontegnologie te gebruik om diegene wat na verwagting aan die koronavirus blootgestel word, te monitor ten einde hulle op te spoor en te laat toets.
Die maatreëls verbied die regering spesifiek om die tydperk te gebruik om mense se selfoongesprekke af te luister of hul SMS'e te lees. WhatsApp-boodskappe is in elk geval gekodeer en word nie onderskep nie. Hoe dit werk, is dat selfone voortdurend in verbinding bly met selfoonmaste, waar 'n mens ook al in die wêreld is. Die regering gebruik dus dié inligting om individue na te spoor. Google Maps en die taxidiens Uber maak van soortgelyke tegnologie gebruik.
Elkeen wie se bewegings deur die owerhede in samewerking met die selfoonmaatskappye nagegaan is, moet luidens die regulasies binne ses weke ná die einde van die afsonderingstydperk skriftelik daarvan in kennis gestel word.
Die regering gebruik lankal selfoontegnologie om mense se bewegings en kommunikasie te monitor, maar tot dusver is dit slegs deur die polisie en intelligensiedienste gebruik, asook streng gereguleer. Met die instel van die tydperk van algehele afsondering is hierdie regulasies uitgebrei om die bewegings van diegene wat met koronavirusdraers in aanraking was, te monitor.
Wetgewing bepaal dat sodanige monitering slegs kan plaasvind met die toestemming van 'n toesighoudende regter of afgetrede regter, wat spesifiek vir daardie taak aangewys word, vir 'n beperkte termyn, sodat nie sommer enige regter so 'n bevel kan uitvaardig nie, en sodat die toesighoudende regter kan agterkom as die regte deur herhaalde versoeke misbruik word.
Maroela Media het die naweek berig dat afgetrede regter Kate O'Regan aangestel is om dié optrede te monitor.
Sy kry elke week 'n verslag van presies wie se selfone wanneer gemonitor is, en hoekom.
Die toesighoudende regter moet jaarliks 'n verslag uitreik om te verseker die wet word gehoorsaam. Dit het al vantevore meermale uit hierdie verslae, wat by die parlement ingedien word, geblyk dat die korrekte prosedure nie deur die owerhede en selfoonmaatskappye gevolg is nie, en dat 'n onaanvaarbaar hoë persentasie selfoonmoniterings agter die toesighoudende regter se rug gebeur.
Die versekering dat streng by hierdie voorskrifte gehou sal word, is wel gegee deur die minister van samewerkende regering, dr. Nkosazana Dlamini-Zuma, die minister van polisie, genl. Bheki Cele, en die minister van justisie, Ronald Lamola.
Is dit nie lyers nie – of verstaan ek die berig verkeerd?
Natuurlik sal dit verkeerd gebruik (misbruik) word, want Cele is betrokke. Hy is magsbehept en maak sy eie reëls. Dus word onskuldiges getrack en dan geforseer om hulle te laat toets. Natuurlik is hierdie die begin en deel van die Nuwe Wereld Orde agenda van beheer !!!!!!